夏日邀客飲月下偶作
作者：李彌遜
朝代：宋

paragraphs: 晴空倒挂秋江平，仙人攜盤上青冥。
珊瑚無根倚霄漢，影落夜水魚龍驚。
流金焦土天六月，腹欲生茵頭生蝇。
恍然坐我風露下，濯以三峽吞層冰。
稍收瓜李入飣餖，凍酎照盌玻璃明。
吳歈始作蛙蝇閙，巴管一洗鸞鳯清。
孤光當天萬象出，斥去不御悲長檠。
人生動如參與商，短鬚數挽驚飛霜。
但願月明酒如江，與君急管催羽觴。
酒酣拔劍起爲壽，劍光稜稜入牛斗，不放浮雲變蒼狗。